Perklaring umum prawenanging manungsa

Perklaring Umum Prawenaning Manungsa (basa Indonesia: Pernyataan Umum Tentang Hak-Hak asasi Manusia; basa Inggris Universal Declaration of Human Rights; dicekak UDHR) yaiku kintaka (dokumen) nagarantara sing diadopsi dening Sidang Umum Pasarékatan Bangsa-Bangsa sing nata gunggung (mengkodifikasi) sawatara kabebasan uga prawenanging (hak) manungsa. Dirèngrèng dening komite Pasarékatan Bangsa-Bangsa (PBB) sing dipanggedhéni Eleanor Roosevelt, kintaka iki diabsahaké Sidang Umum minangka Pancasan (resolusi) 217 kala sesi kaping telu nalika tanggal 10 Desember 1948 ing Palais de Chaillot Paris, Prancis.  Saka 58 anggota PBB rikala semana, 48 milih mupakat, ora ana anggota sing ora mupakat, wolu milih golput, lan loro ora nyumbang swara. 

Minangka tetalesing tulisan ing sajarah prawenang manungsa, Perklaring iki katata saka 30 pasal sing njlentrehaké dhasar kabebasan saha prawenang sawijing manungsa. Perklaring iki uga ngukuhaké sipat umum manungsa minangka prakara sing tansah andarbeni, ora kena diudhari, lan kapatrap kanggo sapa wae. Diadopsi minangka "baku reranggéhan (standar pencapaian) sakabehan manungsa mangendi-endi nagara", perklaring iki njamin nagara-nagara ngakoni kabeh manungsa minangka makluk kang "lair mardika saha warata ing babagan martabat lan prawenang" tanpa nyawang "kawarganagaran, papan manggon, jalwèstri, nagara utawa suku asalé, rupa kulit, agama, basa, lan sapanunggalané." 

Perklaring iki lumrahé dianggep kintaka punjering babad (dokumen tonggak sejarah) amarga basané sing universal, ateges ora mihak nilai kabudayan, tata rajaniti (sistem politik), uga agama tinamtu.  Babagan iki sanalika nyupena (menginspirasi) pangrembakan ukum prawenaning manungsa nagarantara, lan minangka jangkah kapisan ing rèngrènganing Prasasta Nagarantara Prawenaning Manungsa (Piagam Internasional Hak-Hak Asasi Manusia), sing rampung tahun 1966 lan kawit dipatrap ing taun 1976. Senajan asipat ora ngiket kanthi resmi, isi perklaring iki tansah kaejawantah lan anglebu ing samaya nagarantara (perjanjian internasional) sak teruse, piranti prawenang manungsa kawasan, bebadan pamrentahan nagara, uga ing pranata ukum (legal code).   

Sakabèhing 193 nagara anggota PBB wis ngabsahaké saora-orané siji saka sangang samaya maiket (perjanjian mengikat) sing kabrawan dening Perklaring iki, kanthi mayoritas ngabsahaké papat utawa luwih."Human Rights Law". United Nations. Archived from the original on 13 August 2020. Retrieved 20 August 2020. Nalika ana konsensus wiyar yen perklaring ini ora ngiket kanthi rasmi lan ora kalebu ukum adat nagarantara, uga ana konsensus ing akeh nagara yen akeh katetapan ing perklaring iki kalebu ukum adat,   sanajan pradata (pengadilan) ing sawatara nagara luwih winatesi tapsiran marang dampak ukumé.   Sanadyan ngono, perklaring iki isih mrabawani pangrembakaning ukum, rajaniti, uga sabajati (sosial) ing tlatah nagara saha bawana. Kabukti kanthi anane 530 pertalan saka perklaring iki.